इस फिल्म में कुटिल मामा की भूमिका श्री शिवकुमार दीपक ने की है। फिल्म में उन्हें यह भूमिका मिलने और फिल्म की शूटिंग से जुड़ी यादें बांटते हुए श्री दीपक ने कुछ इस तरह से बताया -‘कही देबे संदेस’ की रिलीज के बाद ‘घर द्वार’ का निर्माण शुरू हुआ था। पटकथा के अनुसार ‘घर द्वार’ में कुटिल मामा की भूमिका के लिए निर्माता श्री विजय पांडेय और निर्देशक श्री निर्जन तिवारी ने मुंबई के सर्वाधिक सफल कलाकार श्री कन्हैयालाल से बात की थी। जो उस वक्त इस भूमिका के 50 हजार रूपए मांग रहे थे। यह रकम संभवतः फिल्म के मुख्य हीरो कान मोहन के पारिश्रमिक के बराबर थी। इसलिए श्री कन्हैया लाल से बात नहीं बन पा रही थी। चूंकि इस फिल्म के हीरो श्री कान मोहन इसके पहले बनी छत्तीसगढ़ी फिल्म ‘कहि देबे संदेस’ में मुख्य भूमिका में थे और उस फिल्म में मुझे भी अभिनय करने का मौका मिला था। ऐसे में हम दोनों की जान-पहचान तो थी ही। जब कन्हैयालाल वाला संकट आया तो यह श्री कान मोहन ही थे जिन्होंने श्री निर्जन तिवारी को मेरा नाम सुझाया। रायपुर में ही मुझे श्री तिवारी ने मुझे बुलाया और पहले तो मेरा स्क्रीन टेस्ट लिया। उन्होंने घूरते हुए मुझे देखा और पूछा – क्यों ‘लुडक़ी चाल’ चल सकते हो? मैनें तुरंत चल कर दिखा दिया। इसके बाद पता नहीं क्या मेरे दिमाग में आया मैनें झट से कह दिया – “अब इसके बाद और कुछ मत पूछिए आप। मुझे उससे भी ज्यादा आता है, जितना आप पूछना चाहते हैं”। इससे श्री तिवारी चुप हो गए और बोले – “ठीक है, तुम करोगे मामा की भूमिका”।